《挽曹叔献》
宋代·王柏

野草何青青，野花亦莙莙。
王园翳烟树，东风开泉扃。
灵辰倏祥练，祖载何因循。
半生安陋巷，箪瓢澹无营。
天命有穷达，书生多苦辛。
北邙同一路，玄庐等枯荣。
我本里中子，升堂托微婣。
每怀桮渡语，惟士有常心。
几仗虽疏阔，眷眷敬爱深。
故家乔木瘁，不复典刑存。
流水桃花窅，飘零薤露音。
幽宫一以閟，清泪洒芳春。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。